《和东坡惠州梅花三叠 其二》
宋代·方一夔

万松岭上三家村，林下美人现香魂。淡妆素服谢雕饰，摆落玉镜尘埃昏。

散花衣祴粘不落，昨夜偶过祇树园。树下泠泠漱涧玉，乱流赤脚飞泉温。

喷成涧草万片玉，阴崖未肯希春暾。自怜艳质媚幽独，拄杖敲铿谁过门。

相期但有月知状，不用椽笔书要言。花应一笑饮我语，随风飞坠双银樽。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。